CELEX: 32015H1029
Language: mt
Date: 2015-06-19 00:00:00
Title: Rakkomandazzjoni tal-Kunsill (UE) 2015/1029 tad-19 ta' Ġunju 2015 bil-għan li s-sitwazzjoni ta' defiċit eċċessiv tal-amministrazzjoni pubblika fir-Renju Unit tinġieb fi tmiemha

30.6.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 163/55
            
         RAKKOMANDAZZJONI TAL-KUNSILL (UE) 2015/1029
   tad-19 ta' Ġunju 2015
   bil-għan li s-sitwazzjoni ta' defiċit eċċessiv tal-amministrazzjoni pubblika fir-Renju Unit tinġieb fi tmiemha
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 126(7) tiegħu,
   Wara li kkunsidra r-rakkomandazzjoni mill-Kummissjoni Ewropea,
   Billi:
   
               (1)
            
            
               Skont l-Artikolu 126 tat-Trattat dwar il-Funzjonament tal-Unjoni Ewropea (TFUE), l-Istati Membri għandhom jevitaw li jkollhom defiċits eċċessivi tal-amministrazzjoni pubblika.
            
         
               (2)
            
            
               Skont il-paragrafu 4 tal-Protokoll (Nru 15) dwar ċerti dispożizzjonijiet li jirrigwardaw ir-Renju Unit tal-Gran Brittanja u l-Irlanda ta' Fuq anness mat-Trattat dwar l-Unjoni Ewropea u mat-TFUE, l-obbligu fl-Artikolu 126(1) tat-Trattat dwar il-Funzjonament tal-Unjoni Ewropea sabiex jiġu evitati defiċits eċċessivi tal-amministrazzjoni pubblika ma japplikax għar-Renju Unit sakemm ma jadottax l-euro. Il-paragrafu 5 ta' dak il-Protokoll jistipula li r-Renju Unit għandu jipprova jevita defiċit eċċessiv tal-amministrazzjoni pubblika.
            
         
               (3)
            
            
               Il-Patt ta' Stabbilità u Tkabbir huwa bbażat fuq l-objettiv ta' finanzi sodi tal-gvern bħala mezz biex jissaħħu l-kundizzjonijiet għall-istabbilità tal-prezzijiet u għal tkabbir sostenibbli b'saħħtu li jwassal għall-ħolqien tal-impjiegi.
            
         
               (4)
            
            
               Fit-8 ta' Lulju 2008, il-Kunsill iddeċieda, skont l-Artikolu 104(6) tat-Trattat li jistabbilixxi l-Komunità Ewropea (TKE), li fir-Renju Unit kien hemm defiċit eċċessiv u ħareġ Rakkomandazzjoni sabiex jiġi kkoreġġut id-defiċit eċċessiv sa mhux aktar tard mis-sena finanzjarja tal-2009–10, skont l-Artikolu 104(7) TKE u l-Artikolu 3 tar-Regolament tal-Kunsill (KE) Nru 1467/97 (1)
                   (2).
            
         
               (5)
            
            
               Skont l-Artikolu 104(8) tat-TKE, il-Kunsill iddeċieda fis-27 ta' April 2009 li r-Renju Unit ma kienx ħa azzjoni b'rispons għar-rakkomandazzjoni tal-Kunsill tat-8 ta' Lulju 2008 (3). Fit-2 ta' Diċembru 2009, il-Kunsill ħareġ rakkomandazzjoni riveduta taħt l-Artikolu 126(7) tat-TFUE fejn irrakkomanda li r-Renju Unit itemm is-sitwazzjoni ta' defiċit eċċessiv sal-2014–15. Fis-6 ta' Lulju 2010, il-Kummissjoni kkonkludiet li abbażi tal-previżjoni tal-Kummissjoni tar-rebbiegħa tal-2010, ir-Renju Unit kien ħa azzjoni effettiva f'konformità mar-Rakkomandazzjoni tal-Kunsill tat-2 ta' Diċembru 2009 u kkunsidrat li l-ebda pass addizzjonali fil-proċedura ta' defiċit eċċessiv, ma kien għalhekk neċessarju f'dak il-mument.
            
         
               (6)
            
            
               Fid-19 ta' Ġunju 2015, skont l-Artikolu 126(8) tat-TFUE, il-Kunsill stabbilixxa li r-Renju Unit ma kienx ħa azzjoni effettiva fil-perjodu 2010–11 sa 2014–15 b'reazzjoni għar-Rakkomandazzjoni tal-Kunsill tat-2 ta' Diċembru 2009.
            
         
               (7)
            
            
               Skont l-Artikolu 126(7) tat-TFUE u l-Artikolu 3 tar-Regolament (KE) Nru 1467/97, il-Kunsill huwa obbligat lijagħmel rakkomandazzjonijiet lill-Istat Membru kkonċernat bil-ħsieb li tintemm is-sitwazzjoni ta' defiċit eċċessiv fi żmien determinat. Ir-rakkomandazzjoni għandha tistabbilixxi żmien massimu ta' sitt xhur għal azzjoni effettiva li għandha tittieħed mill-Istat Membru kkonċernat biex jikkoreġi d-defiċit eċċessiv. Barra minn dan, f'rakkomandazzjoni biex jiġi kkoreġut defiċit eċċessiv, il-Kunsill għandu jirrikjedi l-kisba ta' miri baġitarji annwali li, abbażi tal-previżjoni li fuqha tissejjes ir-rakkomandazzjoni, jkunu konsistenti ma' titjib minimu annwali fil-bilanċ strutturali, jiġifieri l-bilanċ aġġustat ċiklikament minbarra miżuri ta' darba u miżuri temporanji oħrajn, ta' mill-inqas 0,5 % tal-PDG bħala valur ta' referenza.
            
         
               (8)
            
            
               Il-previżjoni aġġornata tal-Kummissjoni tar-rebbiegħa tal-2015 (4) tipprojetta żieda fil-PDG reali ta' 2,4 % fl-2015–16 u 2,1 % fl-2016–17, wara tkabbir ta' 2,8 % fl-2014–15 (5). Il-kontribuzzjonijiet ewlenin għat-tkabbir f'dawn is-sentejn joriġinaw mid-domanda domestika. Il-konsum privat huwa mistenni li jirkupra gradwalment matul il-perjodu ta' previżjoni hekk kif it-tkabbir tal-pagi nominali jaċċellera u l-inflazzjoni għadha baxxa. L-inflazzjoni kienet qiegħda tonqos malajr ferm mill-quċċata tagħha ta' 5,2 % f'Settembru 2011, biex jintlaħaq 0,1 % fl-ewwel tliet xhur tal-2015. Huwa mistenni li jiżdied għal 1,1 % fl-aħħar tliet xhur tal-2015 bi stima annwali ta' 0,4 %, u aktar għal 1,6 % fl-2016. L-investiment huwa proġettat li jonqos kemxejn mill-2014, iżda għandu jibqa' relattivament b'saħħtu bbażat fuq kundizzjonijiet favorevoli ta' kreditu, profitti korporattivi b'saħħithom u domanda qawwija. Huwa projettat li s-settur estern ikompli jikkontribwixxi b'mod negattiv għat-tkabbir, iżda f'miżura anqas, hekk kif il-prospettivagħaż-Żona tal-Euro, l-akbar sieħba kummerċjali tar-Renju Unit, titjieb. L-impjiegi kienu b'saħħithom u r-rata ta' qgħad hija mistennija li tinżel għal 5,4 % fl-2015 u b'mod ulterjuri għal 5,3 % fl-2016.
            
         
               (9)
            
            
               Id-defiċit tal-amministrazzjoni pubblika niżel minn quċċata ta' 10,9 % tal-PDG fl-2009–10 għal 5,2 % tal-PDG fl-2014–15. Il-bilanċ strutturali naqas minn 8,0 % tal-PDG għal 4,7 % tal-PDG matul l-istess perjodu. It-titjib annwali medju fl-isforz strutturali ammonta għal 0,7 % bejn l-2010–11 u l-2014–15. Meta aġġustat għall-impatt tar-reviżjonijiet tat-tkabbir potenzjali tal-produzzjoni bejn il-previżjoni kurrenti u dik li fuqha huma msejsa r-Rakkomandazzjoni tal-Kunsill tat-2 ta' Diċembru 2009 kif ukoll għall-impatt tal-iżviluppi fl-introjtu meta mqabbla ma' elastiċitajiet standard fit-tkabbir tal-PDG, l-isforz strutturali annwali medju aġġustat matul il-perjodu huwa stmat li hu ta' 1,1 % tal-PDG. Il-maġġoranza l-kbira ta' miżuri għall-pjan ta' konsolidament kienu stabbiliti f'baġit ta' emerġenza f'Ġunju 2010 li jammonta għal 2,5 % tal-PDG matul il-perjodu 2010–11 sa 2014–15. Ftit aktar minn kwart minn dawn kienu miżuri ta' tassazzjoni u t-tnaqqis fl-infiq irrappreżenta t-tliet kwarti li jifdal. Il-konsolidazzjoni fiskali li tifdal, ta' madwar 1 % tal-PDG, kienet implimentata permezz ta' żewġ avviżi fiskali qabel il-Baġit ta' Ġunju 2010 u l-baġits sussegwenti u d-Dikjarazzjonijiet tal-Ħarifa sa Novembru 2014. Kien hemm xi spostamenti bejn l-infiq attwali u l-infiq kapitali u l-perjodu tal-konsolidazzjoni ġie estiż sal-2018–19.
            
         
               (10)
            
            
               Id-dejn gross tal-amministrazzjoni pubblika żdied minn 42,7 % tal-PDG fl-2007–08 għal 88,4 % fl-2014–15; kostantement ogħla mill-valur ta' referenza stabbilit fit-Trattati mill-2009–10. Id-dinamika tad-defiċit primarju u interventi fis-settur finanzjarju, li effettivament nazzjonalizzaw żewġ banek, ikkontribwixxew għal din iż-żieda fid-dejn. Abbażi tal-previżjoni tal-Kummissjoni tar-rebbiegħa tal-2015, il-proporzjon tad-dejn għall-PDG huwa projettat li jkompli jiżdied marġinalment. Fl-istess ħin entrati li ma jidhrux fil-karta bilanċjali relatati ma' interventi fis-settur finanzjarju jista' jkollhom effett pożittiv fuq l-iżvilupp ta' dejn fil-futur.
            
         
               (11)
            
            
               Billi d-defiċit nominali fl-2014–15 ammonta għal 5,2 % tal-PDG, ir-Renju Unit ma kkoreġix id-defiċit eċċessiv sad-data ta' skadenza ffissata fir-Rakkomandazzjoni tal-Kunsill tat-2 ta' Diċembru 2009. Dan kien minħabba n-nuqqas ta' azzjoni suffiċjenti, flimkien ma' pożizzjoni inizzjali ta' tkabbir sew aktar sfavorevoli fejn reviżjonijiet deklassifikaw it-tkabbir tal-PDG b'1,0 pps fl-2008–09 għal – 2,3 %. Rakkomandazzjoni riveduta għar-Renju Unit taħt l-Artikolu 126(7) tat-TFUE, li tistipula skadenza ġdida għall-korrezzjoni tad-defiċit eċċessiv hija ġġustifikata, f'konformità mar-regoli tal-Patt ta' Stabbilità u Tkabbir.
            
         
               (12)
            
            
               Fl-isfond ta' inċertezzi rigward l-iżviluppi ekonomiċi u baġitarji, il-mira baġitarja rrakkomandata għall-aħħar sena tal-perjodu ta' korrezzjoni għandha tkun stabbilita f'livell xi ftit taħt il-valur ta' referenza tat-Trattat sabiex ikun garantit li l-korrezzjoni tinkiseb b'mod effikaċi u dejjiemi u qabel l-iskadenza mitluba.
            
         
               (13)
            
            
               L-għoti ta' sena addizzjonali lir-Renju Unit, li hija r-regola ġenerali skont ir-Regolament (KE) Nru 1467/97, ikun eċċessivament diffiċli fil-każ tar-Renju Unit, peress li dan ikun jimplika aġġustament fid-defiċit nominali ta' 2,2 % tal-PDG. Aġġustament bħal dan fl-2015–16 jista' jaffettwa b'mod sinifikanti ż-żieda riċenti tat-tkabbir tal-pagi reali u b'hekk ikollu implikazzjonijiet negattivi għat-tkabbir. Dan ikun jitlob ukoll l-implimentazzjoni ta' miżuri addizzjonali fi żmien qasir ħafna. Abbażi tal-previżjoni aġġornata tal-Kummissjoni tar-rebbiegħa tal-2015, aġġustament bħal dan jista' jkollu impatt negattiv ħafna fuq it-tkabbir ekonomiku. Għalhekk, jidher xieraq li l-iskadenza tar-Renju Unit biex itemm is-sitwazzjoni ta' defiċit eċċessiv tiġi estiża b'sentejn.
            
         
               (14)
            
            
               L-għoti ta' sentejn addizzjonali għall-korrezzjoni tad-defiċit eċċessiv jimplika miri intermedji tad-defiċit nominali ta' 4,1 % tal-PDG fl-2015–16 u 2,7 % tal-PDG fl-2016–17. It-titjib sottostanti fil-bilanċ tal-baġit strutturali implikat minn dawn il-miri huwa 0,5 % tal-PDG u 1,1 % tal-PDG, rispettivament. Ix-xenarju bażi fil-previżjoni aġġornata tal-Kummissjoni tar-rebbiegħa tal-2015 jinkludi miżuri diskrezzjonarji li diġà tħabbru ta' 1,4 % tal-PDG fl-2015–16 u 2016–17, fejn madwar tliet kwarti minnhom huma tnaqqis fin-nefqa. Dan il-pjan ta' aġġustament jipprevedi marġni ta' sikurezza suffiċjenti kontra referenza ta' defiċit ta' 3 % tal-PDG u huwa preżunt li huwa l-anqas detrimentali għat-tkabbir, filwaqt li jippermetti wkoll l-aderenza għall-minimu meħtieġ għal titjib strutturali annwali ta' 0,5 % tal-PDG. Biex jintlaħqu dawn il-miri, ir-Renju Unit jeħtieġ li jimplimenta b'mod sħiħ u f'waqtu, il-miżuri mħabbra sal-baġit 2015 u inkluż dan il-baġit, u kull modifika li tirrigwarda dawn il-pjanijiet għandha tkun fiskalment newtrali; f'dak il-każ, l-ebda miżuri ulterjuri barra dawk diġà mħabbra se jkunu meħtieġa,
            
         ADOTTA DIN IR-RAKKOMANDAZZJONI:
   
            
               (1)
            
            
               Ir-Renju Unit għandu jġib fi tmiem is-sitwazzjoni preżenti ta' defiċit eċċessiv sa mhux aktar tard mill-2016–17.
            
         
            
               (2)
            
            
               Ir-Renju Unit għandu jilħaq il-mira tad-defiċit nominali ta' 4,1 % tal-PDG fl-2015–16 u 2,7 % tal-PDG fl-2016–17, li huwa konsistenti ma' titjib annwali fil-bilanċ strutturali ta' mill-inqas 0,5 % tal-PDG fl-2015–16 u 1,1 % tal-PDG fl-2016–17, abbażi tal-previżjoni aġġornata tal-Kummissjoni tar-rebbiegħa tal-2015.
            
         
            
               (3)
            
            
               Ir-Renju Unit għandu jimplimenta bis-sħiħ il-miżuri ta' konsolidazzjoni inkorporati fil-baġits u fid-dikjarazzjonijiet tal-ħarifa kollha sal-baġit 2015 u inkluż dan il-baġit biex jikseb l-isforz strutturali rakkomandat, bi kwalunkwe modifiki li jkunu fiskalment newtrali f'dak li għandu x'jaqsam mal-pjanijiet attwali. Ir-Renju Unit għandu jagħti aktar dettalji dwar it-tnaqqis fin-nefqa fir-Reviżjoni tal-Infiq li ġejja. Dawn huma meħtieġa biex tiġi żgurata l-korrezzjoni tad-defiċit eċċessiv sal-2016–17.
            
         
            
               (4)
            
            
               Ir-Renju Unit għandu jaċċellera t-tnaqqis tad-defiċit nominali fl-2015–16 u l-2016–17 jekk il-kundizzjonijiet ekonomiċi jew baġitarji jkunu aħjar milli mistenni bħalissa; Miżuri ta' konsolidazzjoni baġitarji għandhom jiżguraw titjib dejjiemi fil-bilanċ strutturali tal-amministrazzjoni pubblika b'mod li jiffavorixxi t-tkabbir. B'mod partikolari, għandu jiġi evitat tnaqqis ulterjuri fin-nefqa kapitali.
            
         
            
               (5)
            
            
               Il-Kunsill jiffissa d-data ta' skadenza tal-15 ta' Ottubru 2015 biex ir-Renju Unit (i) jieħu azzjoni effettiva; u (ii) skont l-Artikolu 3(4a) tar-Regolament (KE) Nru 1467/97 jirrapporta fid-dettall l-istrateġija ta' konsolidazzjoni li hi prevista biex jintlaħqu l-miri.
            
         Barra minn hekk, l-awtoritajiet tar-Renju Unit għandhom (i) jikkonformaw mal-obbligu li jiġi stabbilit objettiv baġitarju fuq terminu medju kif stabbilit fil-Patt ta' Stabbilità u Tkabbir u (ii) jimplimentaw ir-riformi ppjanati għaż-żieda tal-età tal-pensjoni tal-Istat sabiex jikkontribwixxu lejn it-tisħiħ tas-sostenibbiltà fit-tul tal-finanzi pubbliċi.
   Fl-aħħarnett, biex jiġi żgurat is-suċċess tal-istrateġija ta' konsolidazzjoni fiskali, se jkun importanti li l-konsolidazzjoni fiskali tkun appoġġata minn riformi strutturali komprensivi, f'konformità mar-Rakkomandazzonijiet tal-Kunsill indirizzati lir-Renju Unit fil-kuntest tas-Semestru Ewropew u b'mod partikolari dawk relatati mal-fergħa preventiva tal-Proċedura tal-Iżbilanċi Makroekonomiċi.
   Din ir-rakkomandazzjoni hi indirizzata lir-Renju Unit tal-Gran Brittanja u l-Irlanda ta' Fuq.
   
      Magħmul fil-Lussemburgu, id-19 ta' Ġunju 2015.
      
         
            Għall-Kunsill
         
         
            Il-President
         
         J. REIRS
      
   
   
      (1)  Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u li tiġi ċċarata l-implimentazzjoni tal-proċedura ta' defiċit eċċessiv (ĠU L 209, 2.8.1997, p. 6).
   
      (2)  Id-dokumenti kollha relatati mal-proċedura tad-defiċit eċċessiv tar-Renju Unit jinsabu hawn: http://ec.europa.eu/economy_finance/economic_governance/sgp/deficit/countries/uk_en.htm
   
      (3)  Deċiżjoni tal-Kunsill 2009/409/KE tas-27 ta' April 2009 li tistabbilixxi, konformement mal-Artikolu 104(8) tat-Trattat, jekk itteħditx azzjoni effettiva mir-Renju Unit b'reazzjoni għar-Rakkomandazzjoni tal-Kunsill tat-8 ta' Lulju 2008 taħt l-Artikolu 104(7) (ĠU L 132, 29.5.2009, p. 11).
   
      (4)  It-tkabbir tal-PDG għall-ewwel tliet xhur tal-2015 ġie ppubblikat wara l-finalizzazzjoni tal-previżjoni tal-Kummissjoni tar-rebbiegħa tal-2015, għalhekk din il-valutazzjoni ta' azzjoni effettiva hija bbażata fuq previżjoni aġġornata.
   
      (5)  Il-previżjoni tar-rebbiegħa ppubblikata tippreżenta ċifri biss għal sena kalendarja. Il-valuri għal snin finanzjarji huma kkalkolati mill-profil ta' kull tliet xhur tal-previżjoni ppubblikata.